Þingræður haldnar á Alþingi Íslendinga

Um kl. fimm síðdegis fer fram utandagskrárumræða, það gæti orðið um 15 mín. yfir fimm. Málshefjandi er Hjörleifur Guttormsson og dómsmrh. verður til andsvara. Umræðan fer fram samkvæmt 1. mgr. 50. gr. þingskapa, hálftíma umræða. Efni umræðunnar er Schengen-samstarfið. Um fundarhaldið að öðru leyti vill forseti geta þess að þegar lokið er atkvæðagreiðslum um átta fyrstu dagskrármálin og 9. dagskrármálið er gert ráð fyrir að settur verði nýr fundur og fari þá fram frekari atkvæðagreiðslur.

Herra forseti. Þessi tillaga fjallar um að samræma tryggingagjald milli atvinnuvega. Tillaga fjallar um grundvallaratriði. Þeir sem vilja áframhaldandi mismunun milli atvinnugreina styðja ekki þessa tillögu. Þingflokkur jafnaðarmanna telur að ívilnanir og mismunun gagnvart einstökum atvinnugreinum eigi ekki að vera í skattalögum. Með næstu tillögu er þessari samræmingu dreift á fjögur ár sem er að okkar mati viðunandi útfærsla. Við styðjum þessa tillögu og ég segi já.

Herra forseti. Við í þingflokki Alþb. og óháðra stöndum ekki að þessum skattalagaæfingum hæstv. ríkisstjórnar sem felast m.a. í breytingum á tryggingagjaldi og síðan í breytingum á álagningu vörugjalda og lækkun endurgreiðslu virðisaukaskatts á viðhaldi íbúðarhúsnæðis. Við höfum því ekki greitt atkvæði um meginefnisgreinar frv. En hér eru brtt. á ferð í staflið a á 2. tölul. á þskj. 325 sem sérstök ástæða er til að vekja athygli á þar sem verið er að tína ýmsa útgjaldaliði inn á þennan tekjustofn, tryggingagjaldið, fjárveitingar til Staðlaráðs og fyrirbæris sem hér er nefnt Icepro sem á að fá 0,001% af þessum gjaldstofni. Við teljum þetta óeðlilegt með öllu og ef ríkið kostar slíka starfsemi eða styrkir hana þá eigi að gera það með venjubundinni fjárveitingu á fjárlögum. Við greiðum því atkvæði gegn þessum tölulið brtt.

Herra forseti. Í þessari brtt. er kveðið á um markaðan tekjustofn til tveggja tiltekinna stofnana, Staðlaráðs og Icepro. Við í þingflokki jafnaðarmanna erum alfarið á móti því að taka upp markaðan tekjustofn með þessum hætti. Með þessu er tilteknum stofnunum og fyrirtækjum veittur forgangur fram yfir önnur sem síðar kynnu að hasla sér völl á þessu sviði. Þessi brtt. meiri hluta efh.- og viðskn. er dæmi um vond vinnubrögð og slæma stefnu. Ég segi því nei.

Herra forseti. Hér er verið að greiða atkvæði um breytingar á vörugjaldi. Það hangir að nokkru leyti saman við frv. um tryggingagjald sem hér var verið að afgreiða og við studdum meginþætti þess frv. Þetta frv. gengur út á lækkun vörugjalds og þar með lækkun á útgjöldum einstaklinga. Við styðjum þá aðferðafræði sem þar er lagt upp með og gerum ekki athugasemdir við þá vöruflokka sem lækkuð eru gjöld á. Við teljum vera samræmi í þessu í ljósi breytinga sem gerast á alþjóðlegum vettvangi, þ.e. að lækka vörugjöld. Fjármögnun þessa liðar er einnig tryggð með afgreiðslu fyrra frv. sem hér var til afgreiðslu. Við styðjum því þetta frv. eins og það kemur frá meiri hluta efh.- og viðskn.

Herra forseti. Við höfum stutt þau ákvæði þessa frv. sem við teljum til bóta og sömuleiðis brtt. sem varða það að fella niður þessa gjaldtöku á fiskvinnsluna frá og með næsta ári. En hér er til atkvæða brtt. um að nýtt ákvæði til bráðabirgða bætist við langan lista af slíkum í þessum lögum sem flest tengjast því klúðri sem verið hefur í meðferð málefna smábátanna eða krókabátanna. Því var haldið fram af okkur í stjórnarandstöðunni á sl. vori að enn einu sinni væru menn að tengja tímasprengju með frágangi þess máls og það er enn að sannast, m.a. með þessari brtt., þar sem ætlunin er að reyna að fækka í hópi krókabáta á sóknardögum sökum fyrirsjáanlegra þrenginga sem þar eru fram undan þegar á næsta fiskveiðiári en líkur eru á að sóknardögum fækki til mikilla muna. Við lýsum allri ábyrgð á hendur hæstv. ríkisstjórn fyrir þetta endurtekna klúður hvað varðar meðferð málefna smábátanna og greiðum ekki atkvæði.

Virðulegi forseti. Ég mæli fyrir nál. allshn. um frv. til laga um veitingu ríkisborgararéttar og meðfylgjandi brtt. Nefndin hefur fjallað um málið og var umfjöllun hennar með svipuðu sniði og undanfarin ár. Formaður og einn nefndarmanna fóru yfir þær umsóknir um ríkisborgararétt sem nefndinni bárust í því skyni að kanna hvort þær uppfylltu þau skilyrði sem allsherjarnefnd hefur sett fyrir veitingu ríkisborgararéttar, sbr. þskj. 723 á 118. löggjafarþingi. Síðan fjallaði nefndin í heild sinni um umsóknirnar. Við afgreiðslu á frumvarpinu hefur nefndin haft að leiðarljósi fyrrgreindar reglur um veitingu ríkisborgararéttar. Umsóknir sem ekki hljóta afgreiðslu nú bíða þar til síðara frumvarpið um ríkisborgararétt verður afgreitt á vorþingi, en þá koma óafgreiddar umsóknir aftur til skoðunar. Nefndin mælir með samþykkt frumvarpsins með þeim breytingum sem gerð er tillaga um á sérstöku þingskjali. Þar er lagt til að 53 einstaklingar fái íslenskan ríkisborgararétt. Allir nefndarmenn undirrita nál.